Likumprojekts

**Grozījumi Covid-19 infekcijas izplatības pārvaldības likumā**

Izdarīt Covid-19 infekcijas izplatības pārvaldības likumā (Latvijas Vēstnesis, 2020, 110A., 140., 193., 211A., 247A. nr.; 2021, 58., 63A. nr.) šādus grozījumus:

1. 32. pantā:

aizstāt pirmajā un otrajā daļā vārdus un skaitļus "Līdz 2021. gada 30. jūnijam" ar vārdiem un skaitļiem "Līdz 2021. gada 31. decembrim";

aizstāt ceturtajā daļā vārdus un skaitļus "līdz 2021. gada 30. jūnijam" ar vārdiem un skaitļiem "līdz 2021. gada 31. decembrim";

izteikt piekto daļu šādā redakcijā:

"(5) Ja pieņemts lēmums par uzturēšanās atļaujas izsniegšanu vai reģistrēšanu, tā derīguma termiņā neieskaita laikposmu no 2020. gada 12. marta līdz 2021. gada 30. jūnijam. Ja pieņemts lēmums par pastāvīgās uzturēšanās atļaujas reģistrēšanu vai atkārtotas termiņuzturēšanās atļaujas izsniegšanu vai reģistrēšanu, kura ārzemniekam piešķirta saskaņā ar Imigrācijas likuma 23. panta pirmās daļas 28., 29., 30. vai 31. punktu, tā derīguma termiņā neieskaita laikposmu no 2020. gada 12. marta līdz 2021. gada 31. decembrim. Ja ārzemnieks, attiecībā uz kuru pieņemts pozitīvs lēmums par uzturēšanās atļaujas izsniegšanu vai reģistrēšanu, lēmuma derīguma termiņa laikā, uzturoties ārpus Latvijas Republikas, nav saņēmis uzturēšanās tiesības apliecinošu dokumentu, viņam nav piemērojams Imigrācijas likuma 35. panta pirmās daļas 21. punktā un 36. panta pirmās daļas 14. punktā minētais uzturēšanās atļaujas anulēšanas pamats."

2. Papildināt 44. pantu ar septīto daļu šādā redakcijā:

"(7) Par mācību procesa norisi iekšlietu sistēmas izglītības iestādēs lēmumu pieņem iekšlietu ministrs. Par mācību procesa norisi militārajās izglītības iestādēs lēmumu pieņem aizsardzības ministrs. Par mācību procesa norisi Ieslodzījuma vietu pārvaldes Mācību centrā lēmumu pieņem tieslietu ministrs."

Iekšlietu ministrs

S. Ģirģens